R5dwMg/zh-wiki-yue-long huggingface dataset:
蛟河位於長白山西麓，喺威虎嶺同老爺嶺之間嘅蛟河盆地，當地四面都係山，東北高，西南低，有松花江、牡丹江水系穿過。境內有長圖鐵路、拉濱鐵路、302國道、204省道穿過。當地資源豐富，有豐厚嘅礦藏、水資源、動植物資源、林木資源，其中鎳嘅儲量排吉林省第二，更係中國四大花崗石產地之一，同時蛟河係國家商品糧基地之一。
蛟河嘅舊名叫額穆，係滿文名，得自佢嘅舊縣城額穆鎮。根據典籍記載，「額穆」係縮寫，記有全名，之後有人攷據，典籍中記嘅滿文全名同對應嘅漢文全名都係訛誤，解出嘅意思亦係附會，全名應該係ᠣᠮᠣᡭᠣᡤᠣᠯᠣ，意思係「湖河路」或者「湖河堡、湖河寨」，當中「湖·河」係指舊縣城附近嘅塔拉泡、塔拉河，或者係連去鏡泊湖嘅牡丹江，「路」係話舊縣城所在地係古驛站，又解嘅「堡、寨」係話呢度係處聚落。
宣統元年喺佐領衙門所在地設額穆縣，屬吉林省五常府，當時縣府同佐領衙門一度並存，而今日嘅蛟河市區屬當時額穆縣第二警區。民國後，一度屬吉林省延吉道，之後直屬於省。1932年縣署暫搬到蛟河鎮，1934年12月正式確定蛟河鎮做駐地，於是搬咗縣治。
國共內戰及之後，蛟河有多次隸屬更改。1945年11月13號屬吉合區嘅吉林地區，當年12月歸吉林省永吉地區。1946年2月歸吉東專區，1947年4月歸吉敦專區，當年9月畀吉林省直轄。1958年10月23號，吉林省將蛟河放畀吉林市管轄，1966年1月10號劃畀永吉專區，1969年2月23號，又再屬吉林市，之後冇變過隸屬。
薩爾圖區係中國黑龍江大慶嘅市轄區，位於市區東北部。面積548km²，人口45萬。佢係大慶嘅金融、政治、經濟、文化、交通中心，亦係大慶市政府嘅駐地。佢嘅原油年產量佔大慶油田總產四分一，不過而家佢嘅經濟發展第三產業，主要有商貿、金融、物流、服務外包、旅遊、中介、文化娛樂。
另外重有種講法話係「泥沼、濕地」。有資料話，當地最早蒙古文講法係「薩勒墾圖」，當地原本係蒙古人遊牧地，屬哲里木盟杜爾伯特旗，由哈布圖哈爾後裔阿都齊管轄，阿都齊死咗後，清太宗將杜爾伯特旗畀佢個仔做世襲封地，後來蒙古文嘅「薩勒墾圖」變成滿文嘅「薩勒圖」。
清代時呢度係蒙古哲里木盟杜爾伯特旗固山貝子嘅遊牧地。1903年7月，東清鐵路通車，鐵路沿綫畀沙俄劃做「中東鐵路附屬地」。1905年呢度放荒開墾。1906年2月，設安達廳，薩爾圖受安達廳第二區管轄。1913年，安達廳改爲安達縣，呢度改爲縣嘅西鄉管轄。
1945年後屬縣嘅第三區，1951年10月，薩爾圖街改爲薩爾圖鎮。1955年3月，第三區改爲薩爾圖區，1956年4月，徹區，個鎮由縣直轄。1958年9月，薩爾圖鎮、三發鄉、紅色草原牧場合併成紅色草原人民公社。
1965年12月28號安達市嘅人民委員會由天泉區移駐薩爾圖，並且將佢區改鎮，即係薩爾圖鎮。1969年3月，薩爾圖一度改名紅旗鎮。1974年7月2號恢復爲薩爾圖區。1978年1月27號，讓胡路區併入到薩爾圖。
1906年二月，靠近中東鐵路安達站嘅地段歸咗安達廳。十月多耐站設杜爾伯特沿江荒務行局，放時、和、年、豐四段荒地，後來成為泰來設治局轄地。1927年4月設泰康設治局，又放出民、康、物、阜四段荒地。因為吸引咗漢人移民，開始設縣，同時旗縣分治，改歸黑龍江省。
大慶油田係中國最大嘅油田，係世界上無幾多嘅特大型砂岩油田，由薩爾圖、杏樹崗、喇嘛甸、朝陽溝等52個油氣田組成，含油面積6000幾平方公里，而勘探範圍包括黑龍江全省、內蒙古海拉爾、吉林延吉、琿春等15個盆地，登記探礦權面積16萬平方公里。
大慶油田喺1960年代開發，嗰時中國技術落後，靠係噉抌人力嘅人海戰術去開發。開發呢個油田時幾乎無用到外國技術、設備，全靠班勞工，所以出咗啲勞動模範，亦都嗌咗個口號叫做「工業學大慶」。作爲現代工業奇蹟，亦鑑於大慶油田對中國工業嘅貢獻，喺舊陣時經常畀人提起，甚至聲名傳出國外，喺1970年代～1990年代時上過日本嘅地理敎科書。
結果，人事重組，大規模裁員，兼削減福利，作爲好大型嘅國企，佢裁得嘅員工非常之多，於是引發工潮，發生大規模示威。當個油田開採到差唔多時，浄低嘅石油嘅開採難度會慢慢加大，同時油質下降，由此開採成本上升，同時由於市場，令大慶油田嘅利潤持續低走，後備資源唔夠，有都好投資成本都緊張，呢啲壓力直接轉嫁喺員工，加唔到人工，而中國物價飛漲，令員工生活質量下降。
大慶油田曾經係中國原油產量最大嘅油田，不過到2000年前後，油田老化，採出物當中含水量高達九成，原油一成未到。成個油田入到開發中後期，高含水、產量遞減避免唔到，所以原油產量下降，自1976年產量上到5000萬噸量級、穩產27年後，2003年下調到4000萬噸級至今。
2012年之後，大慶油田再都唔係中國產量最大嘅油田，而排喺長慶油田之後。不過，雖然原油產量下滑，天然氣產量反而上升，所以而家油田逐漸轉產天然氣，叫做「以氣補油」。比如2007年時，大慶油田原油產量4169.
雖然係噉，大慶油田嘅利潤持續走低，2005年稅前利潤破千億元，2011年跌成701億，2013年下滑到573億。此外，由於環境政策，好似廢水處理呢啲環保成本都唔輕。此外大慶油田要面臨國際競爭，比如2004年之後，世界油價高企，同時中國對外國石油依存度高，好多生意佬出國搵石油來賣，同時中石油本身亦有海外開發項目。
2002年3月，大批失業工人抗議保險金上漲政策、以及要求保障醫療、退休福利，此外重指責政府腐敗、出賣國有資產而撢曬入自己荷包度，要求發返拖欠人工，成立獨立工會，控制當局幹部嘅年終獎金。示威持續約三個禮拜，人數有話幾千人，亦有話四、五萬人，係當地有史以來最大嘅工潮。
2014年4月、9月，過千職工家屬、仔女示威，抗議大慶油田放棄「職工仔女畢業包分配」嘅制度。包分配制度係大學生一畢業就有工開、唔使自己見工嘅制度，而家得少數好似大慶油田嘅企業單位重保留緊，企業內嘅職工佢哋嘅仔女就享受呢種待遇。
噉樣嘅制度，入得大慶油田嘅人，佢嘅後代唔憂無米落鑊。所以導致大慶油田人力成本過高，機構腫滯，蝕咗利潤。有啲人認爲間企業根本唔使咁多人，裁噉啲係啱嘅，招工都應該搵嗰啲過到考核嘅人。而有啲人認爲，大慶喺黑龍江西部偏遠地方，唔入大慶油田呢個米飯班主，啲後生都唔知點搵食，而當年班工仔背井離鄉來大慶掘油田，對國家好大功勞，而家爲咗減員增效，而拋棄對員工嘅承諾，係面對社會道義嘅卸膊行爲。
肇州位於松嫩平原腹地，全境都係沖積平原，地勢平，平均海拔150米，境域內未有洪水記錄。肇州處於長春、哈爾濱、大慶、齊齊哈爾經濟地帶，境內有大廣高速、203國道同埋其他高級公路穿過。肇州係大慶油田緊要嘅外圍開發區，年產原油100萬噸，其中慶深氣田探明天然氣儲量一千億立方米以上，係中國五大氣田之一。
「肇州」個名源於金太祖完顏阿骨打喺呢帶打咗場出河店之戰，大敗遼軍，奠定咗金國基礎，所以喺金國立國後話呢度係「祖宗肇興」「肇基王績」，所以設個州起名爲「肇州」，「肇」嘅意思係「開始、興起」，州治喺今日肇源茂興鎮東南12公里處嘅勒勒營子。
金、清兩代，都因爲南下中原，帶走咗大批滿洲人口，清代時重封禁滿洲，唔畀關內人入，所以當時滿洲有大片無人區，肇州當時亦好荒蕪。光緒年間終於開禁，開荒招墾，呢度係蒙古人牧地，係蒙荒，之後闖關東嘅移民潮令呢度嘅主體民族變成咗山東來嘅漢人，經濟由遊牧變成農耕。
光緒三十一年設立郭爾羅斯後旗巡防局，正式放荒。當時嘅理刑主事慶山勘定安字十二井子中心做設署基地，呢個地方即係而家嘅肇州縣城肇州鎮，又叫老城基、老街基。不過遞年正式設署時，當時嘅同知認爲駱駝脖子喺松花江邊，交通便利過老城基，結果將衙門搬來呢度，駱駝脖子即係而家嘅肇源縣城肇源鎮。
1903年穿過呢度嘅中東鐵路通車，肇州東面發展起身，於是民國成立後，1912年11月將東部劃出做肇東設治局，1914年將鐵路沿線1700平方公里嘅肇州地方劃出做肇東縣，至此肇州分出咗肇東。期間嘅1913年因爲省都督令，廳改爲縣做肇州縣，一直延續到家下。
隸屬方面，設廳時作爲直隸廳屬黑龍江將軍，1907年設省改屬黑龍江省。1914年6月屬新設嘅龍江道，1929年2月廢道再由省直轄，爲二等縣。滿洲國時初屬黑龍江省，1934年12月改屬濱江省。1945年滿洲國崩潰後，初屬哈西專區，1946年3月改屬吉江行政區，當年6月改爲嫩江省。
1947年2月到9月間屬黑嫩聯合省第四專區，黑嫩分開後繼續屬嫩江。1949年5月，嫩江併入到黑龍江，肇州由黑龍江省直轄。1958年8月27號，由省直轄改屬松花江專區。1959年11月，肇州轄下嘅大同、群眾、新生、聯合、中心5個鄉鎮同肇源嘅大官、興隆兩個鄉合併做大慶區，1960年5月26號大慶區同安達縣合併成安達市，日後安達市演變成而家嘅大慶市。
原先屬安達縣第二區，喺共和國成立後，1949年11月從第二區劃出爲第十區，1955年3月改名爲中內泡區，1956年4月，徹區劃鄉，變成杏樹崗鄉。1958年1月，併入義和鄉，當年9月改名爲太陽昇人民公社，1960年11月再改名爲杏樹崗公社，當年12月，設杏樹崗區，屬安達市。
安達係中華人民共和國黑龍江省綏化市嘅縣級市。面積3586km²，人口52萬，其中市民有22萬。安達位於黑龍江西南部，地處松嫩平原腹地，係哈大齊工業走廊五個重要節點之一。經濟上，係黑龍江十強縣之一，喺中國亦係實力比較強嘅中小城市。
安達地方舊時係北方遊牧民族嘅遊牧地，「安達」呢個名係諧音自蒙古話嘅「諳達」，意思係「老友、夥記、無血緣嘅生死至交」。安達市嘅駐地原名叫「諳達店」，整中東鐵路時呢度設個站，因為附近有諳達店，就諧音做「安達站」，後來呢個火車站吸引咗啲移民，逐漸發展成市鎮。
1913年2月，安達廳改為安達縣，初時係黑龍江省直轄，1914年6月改屬龍江道，直到1929年2月恢復爲省直轄。之後安達一路係省轄縣，不過轉屬過濱江省、松江省、嫩江省、黑龍江省。1956年3月5號，唔再由黑龍江省直轄，劃入嫩江專區。
1960年5月26號，安達縣同肇州一部分合爲安達市，後來呢個安達市演變成而家嘅大慶市。1964年6月23號，由於石油開發，撤銷安達市，恢復安達縣，但個油區劃爲安達特區。1965年3月27號，安達市同安達縣正式分離，呢陣時安達市同安達縣並存兼同級。
1965年12月28號，安達市升爲地級市，脫離咗專區，並且喺1979年12月14號改名爲大慶市。而喺安達市改名大慶市嘅當年，7月16號，安達縣畀咗部分入安達市，去同佢市內嘅薩爾圖區嘅一部分合併爲安達市大同區。
「松北」意思係「松花江北」。呢個政區成立於2004年，係黑龍江唯一嘅政區型開發區，設立來就係爲咗開發江北地帶。當地原本係呼蘭縣轄地，後來哈爾濱市區發展到呢度，於是納入到市政範圍。設松北區前，當地由哈爾濱嘅道外區同呼蘭縣分治。
1994年9月，哈爾濱市委成立松北區開發建設管理辦公室，着手籌備松北區。2004年2月4號，國務院批準哈爾濱設松北區，將道外區嘅松北、松浦、萬寶三個鎮，以及太陽島、三電兩條街道，再加上呼蘭嘅樂業、對青山兩個鎮，合併出松北區。
2004年3月30號，松北從道外、呼蘭度接收啲街鎮，當年9月24號，市政府第26次常務會議通過咗《松北區保留松北鎮、松浦鎮、萬寶鎮同時設立松北、松浦、萬寶街道辦事處的意見》，於是呢三個鎮同時設成街道。
香坊區係中華人民共和國黑龍江省哈爾濱市嘅市轄區。面積339.55km²，市區面積96.06km²，人口92萬。郵編好多個，有150030、150036、150038、150039、150040、150046、150049、150069。
，係中華人民共和國黑龍江省會哈爾濱嘅九個區之一，係都市核心區嘅一個地方。北同呼蘭區接壤，東南同阿城區接壤，南同香坊區接壤，西南同南崗區接壤，西同松北區接壤，東同賓縣接壤。面積618.6平方公里，人口喺2010年係906,421人。
龍沙區得名自區內嘅龍沙公園，係齊齊哈爾老城區。「龍沙」來源於《後漢書·班超傳》一句「坦步葱雪，咫尺龍沙」，李白亦有句「將軍分虎竹，戰士臥龍沙」，起初「龍沙」係指西北嘅白龍堆沙漠，清初，濟隨父流放到齊齊哈爾，佢寫咗本書叫《龍沙紀略》，指嘅就係黑龍江地方。
清康熙24年，因為沙俄壓境、鞏固邊疆，喺索倫總管嘅駐地卜奎村起咗個卜奎驛站，又叫西站，並且築齊齊哈爾新城。康熙38年黑龍江將軍移駐齊齊哈爾，使齊齊哈爾成為黑龍江地方嘅中心，城市發展起身。抗戰勝利後整理滿洲國設嘅11個區成6個區，後來第五區分開兩部分，一部分同第一區合成北關區，一部分同第四區合成龍沙區。
昂昂溪區係中國黑龍江省齊齊哈爾嘅一個市轄區。面積623km²，人口9萬。轄4條街道，1個鎮，1個民族鎮。昂昂溪個名係清末當地昂阿奇屯嘅訛轉，「昂阿奇」係達斡爾話，意思係「狩獵場」。清末東清鐵路穿過呢道，於是發展爲街區。
「富裕」呢個名係訛轉自縣內嘅「烏裕爾河」嘅名。「烏裕爾」喺女真話嘅意思係低窪地噉解。古稱瑚裕爾，又寫富裕爾，此外重有烏裕、瑚裕、蒲峪、福余等一系列女真話各時期嘅同音異字寫法。未設縣前就經已有胡雨爾屯，之後又嗌富裕屯，後來變成富裕鄉、富裕設治局，最終升爲富裕縣，箇名一路繼承過來。
有呢種感情關係嘅人互相稱之爲朋友，朋友之間通常無血緣關係，不過記掛、友愛、相處方面唔輸蝕過親人。不過唔係所有嘅朋友都會有友情，有時朋友關係出於利益交換，又或者單純係唔覺對方乞人憎，真正嘅友情係要有足夠嘅自我犧牲、爲對方着想、互相幫助、互相安慰、共同進步。
透過友情而結成嘅朋友，會將對方睇做有個人價値嘅人，會願意爲對方好。一般友情以相互之間嘅好感、信任、以及相同或接近嘅價值觀、諗法做基礎，有時各人嘅背景亦影響到友情發展。而特別親嘅友誼，啲人可以唔計較利益、收益而爲對方自我犧牲。
「友情」呢個詞，通常係講無近親關係嘅人。不過時至今日，呢個詞亦可以用喺家庭成員之間。雖然可以噉用，不過實際上除咗夫妻之間可能有友情式愛情之外，長輩同後輩之間更多重係一種基於血緣嘅親情，只不過有啲親情能夠以朋友嘅方式相處。
喺日常講嘢，「朋友」呢個詞係好模糊嘅，無講清彼此之間關係嘅深度，實際上有好多詞分別描述唔同程度嘅友情關係。關係最淺嘅講法就係「我識得佢、點頭之交、見過嘅」，而關係最深係「做咗一世老友、知己、世交」。對於後一種咁深嘅關係，就算好耐無見、無互通音訊，就算彼此之間離得好遠都好，佢哋嘅關係都唔會變差變淡，無論幾時見都重係老友，呢種關係有個特點就係雙方都係無條件信賴對方。
雖然話高尚嘅友情唔計犧牲，不過畢竟同愛情唔同。原則上認爲友情係喺人需要團結互助時至體現到，比如話士兵、救火隊、童軍、爬山隊、比賽隊、乃至活動社團、工會等等。呢啲都叫友情，不過同嗰種入心嘅自發友情唔同，喺噉嘅時候，友情出自於人需要彼此協作、喺信得過對方嘅情況下一齊組織行動。
「友情」呢個詞經常用喺其他嘅關係度，所以有引申意思。比如話同事之間亦會話係朋友，噉呢個時候，可能真係有朋友關係，但亦都可能只係單純嘅同僚關係，所以呢個詞會變得好曖昧，具體係點，噉就要睇雙方之間係真係彼此有好感，定浄係上班時先見。
而對同性戀，友情亦同其他群體一樣，相對來講，會同異性相處得好老友。比較典型嘅係一啲男同志同女性朋友嘅關係。大抵上男同志可以同女性友人傾好多女人比較關注、乃至比較私密嘅話題，同時雙方之間嘅交流好密切、好流暢，而一般來講，好少有男人可以同女人傾到咁埋，除非嗰個係自己嘅配偶。
喺社會學上，斐迪南·滕尼斯將友情歸爲「精神共同體」呢個範疇。雖然係共同體，友情之中嘅亦有啲社會學研究喺裏頭。一般來講，好親嘅朋友，佢哋之間嘅衝突詏撟多過相識嘅熟人。心理學家、社會學家畀嘅解釋係，相比識得嘅熟人，親朋戚友會多份互相信任，於是乎相比會留番個面嘅熟人，對親友講嘢會直腸直肚啲，無心之間就將真正諗法講咗出口，加之因爲親，相處接觸嘅機會多啲，於是摩擦、衝突嘅機會亦都多啲。
基鄂·贍繆喺佢嘅《友情社會學》度提出友情係有各種唔同嘅方式、程度分化而成。佢反對亞里士多德，因爲佢見到友情有唔同嘅層次、階段。佢認爲，兩個人之間嘅友情開始於佢哋嘅相識，換句話講，相對於自身嘅對方於自己係個未知存在，噉喺呢個基礎之上，兩個人開始彼此滲透、關涉對方嘅生活領域。
呢種他人對自己生活嘅涉入深度、廣度在於自己嘅意願以及開放程度，所以友情係有限界嘅，即係話自己有啲生活內容唔係對方可以隨便干涉嘅。舉個可能唔係好啱雅嘅例，波友一齊喺睇波呢個生活內容上有偈傾，不過除非係交往得深，一般都唔會同人講起自己近排離咗婚嘅事，而同佢一齊嘅人就算發覺佢唔開心亦都唔會去特別關心佢出咩事，呢啲私事就係佢哋友誼嘅界限。
不過，友情嘅深化唔一定就在於雙方界限嘅退縮，唔係話深厚嘅友情就一定會開放好多私人事務畀對方知、參與，友情亦可以通過生活領域涉入廣度來深化，換言之，就係有幾項共同興趣嘅朋友，佢哋嘅關係會深過只有一項共同興趣嘅朋友。
贍繆重認爲，婚姻係一種特殊友誼。噉係因爲既然友誼係逐步開放個人領域畀對方、彼此融合成精神共同體，噉婚姻亦就有友情嘅特徵。喺舊時，直到蒙田嘅時代，婚姻重係利益交換嘅一種，到近代之後，愛情先成爲婚姻區別於其他關係嘅特徵。
不過雖然結婚係一種愛情關係，佢入面重係有友情嘅特點。贍繆警告話，唔好以爲一結咗婚就應該自動自覺交曬個底畀配偶，實際上噉會衝擊婚姻關係。佢認爲，結婚時未必就認清自己嘅配偶，結婚嘅價値在於日久知人心，就好似朋友嘅相知相惜噉，一開始都笑騎騎，但坦誠可靠嘅關係要靠長時間嘅關係探索、磨合。
之所以會認唔清自己嘅配偶，係因爲個人領域嘅開放與否全在於佢自己嘅意願，可能有時講嘢、做嘢嘅細節會無意透露，但畢竟坦誠可靠嘅關係唔係靠「讀心術」來維持，更何況，呢啲估估下其實唔可靠，於是婚姻關係入面係有「盲點」嘅。
既然有啲嘢係睇唔清，噉亦就無理由一上來就交曬底畀人，要交幾多嘢畀人，都係睇關係進展、對眼前人嘅評價判斷，同時對方亦睇唔清自己，可能未做好準備去接受自己完全真實嘅面目，如果一結婚就完全顯示本性，噉可能會導致婚姻嘅幻滅。
肇東地處松嫩平原中部草甸草原，位於松花江中游北岸，地勢平坦，沿江有大片草地，中部、北部多係鹽鹼地，氣候上屬中溫帶大陸性氣候。交通上有濱洲鐵路、301國道、305省道、G10綏滿高速經過，松花江亦可以通航。
「肇東」嘅意思係「肇州東部」，佢同「肇源」一樣從肇州分出，佢哋三個合稱做「三肇」。「肇」嘅意思係「肇興、開始」，當年金太祖完顏阿骨打就喺三肇度大敗遼軍、建立金國，所以喺呢度設「肇州」紀念，有「肇基王績」嘅含義。
肇東地方原本係遊牧民族領地，隋唐時係靺鞨，十三世紀末葉之後主體民族係蒙古族。金國建立後，天會八年喺今日肇東四站鎮西南3公里嘅地方起八里城，係當時嘅軍事重鎮。清朝順治五年呢度歸郭爾羅斯後旗。光緒九年扎薩克府從公營子搬到老爺屯。
民國成立後，1912年11月5號，肇東分防改爲肇東設治局。設治局係民國時屬省嘅二級政區，係設縣前做籌備嘅過渡政區。1914年7月11號，肇東設治局升為肇東縣。之後肇東嘅縣置一直延續，到1986年9月8號，由縣升為肇東市。
隸屬同領域變動方面，初時屬龍江道，1929年2月廢道，由黑龍江省直轄做二等縣。滿洲國時期初屬黑龍江省，1934年12月改屬濱江省，1935年9月而家縣西南部份嘅第三區大部劃畀郭爾羅斯後旗。滿洲國崩潰後，1945年12月屬哈西專區，1946年3月屬吉江行政區，當年4月郭爾羅斯後旗嘅八里、四興、向陽、三星、同仁村，呼蘭縣嘅樂安、安居、長發、萬寶村劃入新設嘅樂安縣。
憲法第九十五條規定「省、直轄市、縣、市、市轄區、鄉、民族鄉、鎮設立人民代表大會同埋人民政府。」各級行政區設政府。據此，「三級行政區劃制度」為直轄市嘅基本行政區劃制度。事實上，除4個直轄市、海南省以及部分省實行局部嘅省直接管轄縣、縣級市以外，全境以四級行政區劃制度為主。
同屬嘅牡丹，大唐以前，都叫芍藥，叫木芍藥，皆因佢樹仔來，花同芍藥好似，不過芍藥草本，牡丹木本，生物上分開兩種，叫Paeonia suffruticosa。另有一隻同屬紫斑牡丹，學名Paeonia rockii，出自中國甘肅。
芍藥花都好多人種，只係唔及牡丹同紫斑牡丹。中國以外，都時時混為一談，如英文都叫peony或者Chinese peony之類 。佢嘅舊學名用過Paeonia albiflora同埋Paeonia edulis。
市名來自市內嘅巢湖。巢湖市位於安徽中部，臨近長江，週邊同佢平級嘅有同樣係屬合肥嘅肥東、廬江，滁州嘅全椒，馬鞍山嘅含山、蕪湖嘅無為，同時佢同合肥嘅市轄區同埋肥西隔住個巢湖。呢啲喺巢湖隔籬嘅縣級政區都係屬安徽嘅。
2011年7月14號，國務院發咗份《關於同意安徽省撤銷地級巢湖市及部分行區劃調整的批覆》，撤銷地級巢湖市，設立縣級巢湖市。新設嘅縣級巢湖市由合肥代管。原本嘅地級巢湖市其他地方就劃歸合肥市、蕪湖市、馬鞍山市管轄。
馬鞍山地方離南京好近，六朝時係畿輔，係京都要地，稱爲「金陵屏障、建康鎖鑰」，所以南北朝到唐宋都有好多名公巨卿、賢達雅士來過呢度。比如李白嘅《望天門山》、劉禹錫嘅《陋室銘》、王安石嘅《遊褒禪山記》都喺呢度寫成。
今日馬鞍山西南邊嘅採石磯係稱爲「長江三大磯之首」嘅有名斷崖，上面起嘅太白樓係長江四大樓閣之一，相傳李白船上醉酒，想去撈水中月結果浸死喺呢處，因此有好多人來呢度追思李白，呢度打過採石之戰，係金朝海陵王遠征南宋時打嘅。
到咗近代，馬鞍山地方係長江南岸歷史幾耐下嘅煤炭、鐵礦產地，從長江口向上行船240公里左右就到。1930年代呢度通鐵路，開發出淮南煤田以及鐵礦，之後日本侵華，佢哋想搶馬鞍山嘅礦產。不過喺二戰當中產業設備都破壞曬，直到1953年馬鞍山先恢復返，之後喺中共嘅五年計劃之下急速發展。
相傳楚漢相爭到最後，西楚霸王項羽畀劉邦韞咗喺垓下，四面楚歌，霸王別姬之後，敗退和縣烏江，請船伕渡佢匹座騎烏騅馬去江東，之後佢話無面見父老，自刎烏江。佢匹愛馬見主人死咗，於是跳落江陪佢去，啲人搵返匹馬嘅馬鞍，將馬鞍葬喺附近嘅山來紀念，是爲「馬鞍山」。
「馬鞍山」嘅意思係「似馬鞍噉嘅山」，馬鞍山地方畀啲矮細嘅山仔圍住。因為當地政府嘅目標係令馬鞍山入圍中國十大潔淨城市，所以比較落力治理環境，相比中國其他鋼鐵業城市，馬鞍山嘅環境污染無咁犀利。氣候上同其他長三角城市類似，夏天時濕度低，冬天時唔會好凍。
交通發展令馬鞍山嘅經濟、產業水平提升到國家平均水準之上。馬鞍山有深水河港兼稅關，連通咗華東沿海同長江流域嘅內陸城市，令物流快而平。馬鞍山離南京祿口機場40公里，可以直接飛去中國各地同歐洲。喺公路上馬鞍山有高速路去南京、上海、杭州、寧波、合肥、蕪湖。
安慶係中國一城，家下係安徽省西南部一地級市，叫安慶市。大清時係一府，叫安慶府。安徽省名，係安慶同徽州嘅合稱。佢響大清同中華民國期間，係安徽省城，去到第二次世界大戰之後，先讓咗畀合肥。安慶靠近長江水，係中國一埠。
慶元元年安慶軍昇爲安慶府，治所喺而家潛山古皖城。舒州嘅古名係「盛唐郡」，最早嘅文獻紀錄係漢武帝喺元封五年南巡到呢度，「作盛唐之歌」。而家嘅安慶市區其實係新安慶城，原名叫「宜城渡」，嗰度有座山叫「登雲坡」，原名就叫「盛唐山」，山下臨水就叫盛唐灣古渡。
因為呢度臨長江、易守難攻，所以府治再無喐過，「安慶」作為地名同政區名相一致而沿用到而家，從建城年起到而家安慶有770年歷史，之後一直到清末都係安慶、懷寧政府駐地，明末以來係巡撫鎮守地方，民國時則係專署駐地。
康熙六年拆江南省爲江蘇、安徽二省，省城就係安慶，安徽個名係「安慶」「徽州」嘅頭字合併。乾隆二十五年安徽布政使司從江寧搬去安慶，安慶正式升為安徽完全嘅省城。咸豐三年太平軍攻佔安慶，安徽省城搬去廬洲，太平天國喺當地持續活動到咸豐十一年湘軍攻奪返城池，之後安徽啲衙門搬返來。
2012年安慶GDP達1359.7億人民幣，人均GDP達2萬5601.58文，同沿海地區相差幾遠。而家安慶經濟發展緊，不過城鄉差距幾大，市區一帶作爲河港係個工業、貿易中心，而週邊嘅縣重係以農業為主。目前安慶嘅主要產業重係第一產業，因為週邊多山，茶係重要作物。
安慶地處華中偏東，安慶港係全國十大內河港之一，天柱山機場亦發展緊國內航班，而國家亦搞緊「皖江城市帶承接產業轉移示範區」嘅計劃。而家轄區內有1個國家級開發區、17個省級開發區、同各類工業集中區，而家形成咗石油化工、輕工紡織、汽車附屬品、食品、電機製造、新型建材、文化旅遊、農產品加工呢啲產業為主嘅產業聚集帶。
迎江區係安慶嘅市中心，亦係佢嘅老城區，自南宋嘉定十年，安慶知府黃干將府治由潛山縣遷去古盛唐山宜城渡，着手築城，到景定元年完工，迄今780年歷史。乾隆25年安徽布政使司自江寧府還治安慶爲省會開始，一直到民國27年歷時170年，一直係安徽省府、安慶府治所在。
桐城喺周朝係桐國嘅地方，「桐」得自於呢道適合種油桐。之後呢道嘅建置、隸屬係噉變，畀陰安縣、舒縣、呂亭左縣管轄過，南朝梁朝開始，叫樅揚縣，隋開皇18年叫同安縣，唐至德2年因為安史之亂避忌個「安」字，改名做桐城縣，個名用到家下。
宿松地方原名叫「松滋縣」，據《晉書》《太平寰宇記》，晉咸康三年因為戰亂，有啲松滋人走咗去今日湖北荊州避難，因為人好多設僑郡安置，結果喺荊州整多個松滋縣出來。到隋文帝開皇十八年爲咗分開呢兩個重名嘅縣，就將舊有嘅松滋縣改名爲宿松縣，意思係「舊松滋縣」。
「涂」據《說文解字》讀tou4，指嘅係發源四川益州流去雲南嘅一條河。當時江淮人借用咗呢隻字爲當地起名，但箇音就發成ceoi4，係因為「涂」通「除」，農曆十二月又叫「涂月」，十二月底叫除夕。呢箇地名實質係用漢字形式保留嘅古代民族語譯音，因為長江下游舊時係淮夷、吳、越、楚呢啲民族嘅居地。
喺夏商周時，呢度有方國鍾離國、椒國。大禹治水導淮，後來娶嘅老婆叫「涂山氏」，其中嘅「涂」就指呢度。秦漢時呢度屬九江郡，郡治喺陰陵。楚漢相爭最後時，霸王別姬嘅古仔就喺滁州地方發生，虞姬墓就喺定遠。漢高祖初年，設全椒縣，係滁州地方最早嘅縣。
三國、晉朝時，滁河重叫「涂水」，滁州就嗌「涂中」，因為離東吳、東晉嘅京師南京好近，成爲軍事重地。東晉時有衣冠南渡，江淮一帶僑民好多，於是喺僑民集中嘅地方設同僑民原籍同名嘅州郡縣，呢咪嘢叫僑置。大量南渡僑民開發咗南方地區，形成更多嘅城邑。
天寶七年群臣又賀千秋節，李林甫又話吾皇萬歲，千秋得一千年少得滯，陛下同貴妃雖不可與天地同生，亦應與天地齊壽，於是「千秋節」改口「天長節」，相應千秋縣改名天長縣。「天長」意思係「似天咁長命」，所以長讀場。
天長市因為三面接壤江蘇省，本地方言基本係揚州話。1942年，天長籍貫嘅藝術家何仿從家鄉搜集民歌《茉莉花》整理，1959年由中國青年藝術團帶到維也納嘅第七屆世界青年與學生聯歡節上，如今更喺海內外華人中廣泛流傳。
「六」字喺現代統一嘅普通話標準音係liù，不過喺當地同淮語地區入邊，「六」字嘅地名都係讀lù，所以六安嘅外文拼法唔係「Liu'an」，而係「Lu'an」，類似嘅例子重有南京嘅六合，係同喺粵語度嘅六/陸同音嘅情況一樣。
不過《現代漢語詞典》第六版就將liù確立成「六」嘅唯一讀法， 同當地習慣唔一致，2006年安徽省人民政府係批准過保留當地嘅讀法。而中華人民共和國民政部出版嘅《中華人民共和國行政區划簡冊》就採用咗lù嘅讀音。
喺古時，六安係姓皋陶部族聚居同活動嘅地方，到咗西周，當地係形成咗英、六、蓼、群舒諸方國。入春秋後，據《春秋·文公五年》載喺公元前622年俾楚國楚穆王滅咗。而《左傳》有補充話，噉係因為六國背叛楚國而親近東夷嘅結果。
項羽喺公元前206年封咗六地人英布做九江王，設都喺六。到漢高祖三年英布叛楚投漢。西漢嘅時候搞郡國制，呢一帶分拆成衡山國同淮南國，而淮南國就仲係喺六度設都。漢武帝元狩二年，淮南王安、衡山王賜起事失敗後自盡，同年武帝奪取咗衡山國入邊嘅六縣、安風、安丰等縣首字，別衡山國做六安國，兼有「六地平安，永不反叛」嘅意思，就開始有咗六安呢個名。
古六國嘅城址，喺依家嘅城東鄉三女墩，距縣城9公里，舊志係記名作「東都城」。漢淮南王英布嘅故六城，就喺依家嘅城北鄉城北村，距縣城6公里，舊志係記名作「白沙城」，現代叫法係「西古城」。漢六安國六縣嘅城址，就喺依家嘅縣城以西9公里嘅裴家灘，舊志係記名作「西古城」。
喺公元前241年，喺六安嘅壽春經已係繁華嘅大邑。到咗隋開皇元年，金寨開順都係成為咗商業大鎮。喺宋嘉祐六年，壽州場、霍山場、開順場統計嘅年購茶量佔據咗宋十三個茶場銷茶量嘅21.8%。到清代後期喺正陽關係商賈雲集，就光緒年間統計有一百五十多個較大嘅商號，仲開始出現瑞東公司、中南煙草公司等外資、合資商行。
時正陽關日均有30多條船隻泊港，有咗「皖北秦淮」嘅名號。而六安縣入邊嘅蘇家埠、毛坦廠，金寨縣流波，霍邱縣河口、葉集，舒城縣桃溪、梅河，壽縣迎河、隱賢，霍山縣諸佛庵、漫水河等集鎮，都係成為咗農市交易嘅集散中心。
喺清末時，當地嘅商業係由外來嘅商幫主導，當中係以票號、錢莊有最強嘅資本力量，跟著就係綢布、茶葉。各商幫喺六安城關同蘇家埠仲設有自己嘅會館，方便各自嘅活動。而當地嘅商人就淨係有做糧行、麻行同竹、木行等中間行業，仲會做唔少啲細生意，好似係鞋錐、絨花、腰帶、紗網、發簪、頭油、刷之類。
喺清光緒二十一年西洋貨開始進入六安當地，最早入市嘅有「洋布」，跟著係「洋油」、「洋煙」、「洋皂」、「洋火」，統稱「五洋」。民國元年火水開始喺六安發售，時一桶賣價係1個1，英商亞細亞、美商美孚兩家公司都有喺六安城關開舖。
民國27年，因為中日戰爭嘅關係，六安城關度建起咗消費合作社同企業公司。呢陣時界首、合肥、舒城同河南等地商人湧入咗六安，將由淪陷區同戰區買入嘅食鹽、藥品、布匹等物資，車到去六安散貨。到民國36年，當地嘅商人都開始做「五洋」生意，仲有咗當地人做雜貨、百貨、綢布、藥品、文具、首飾生意，仲有埋人開酒樓、茶館等。
喺1956年中共政府對私營工商業開搞社會主義改造，當地嘅私營商業全部俾納入咗改造範圍，直至1965年當地統計數字係有三成倒嘅小商販接受咗登記管理，仲有4.27％嘅商戶係放棄咗生意去返耕田。喺1957年到1959年啲私人商戶係繼續減少，經歷多輪運動嘅打擊，去到1977年當地在冊登記係剩低商販兩百多啲。
由於當地對歷史文化嘅保護不足，有唔少珍貴嘅遺跡受到破壞，依家嘅六安市區入邊就有魁星閣、六安大戲院等建築經已經清拆咗，大減當地嘅歷史底蘊。另外被譽為「六安古八景」之一嘅龍穴山，由於進駐咗石料廠搞採石，搞到剩低咗半座龍穴山，係好難再修復返原貌。
到明崇禎八年，州守何鳴鳳開始豎立返個碑。據近現代嘅發掘，個墓葬依家喺中心城東7.5公里、六安至合肥公路北側15米處，而喺東北35米處係皋陶祠舊址。墓前有清同治年安徽布政使吳坤修手書嘅「古皋陶墓」碑刻，主體係圓形土冢，墓頂上有個黃連木，形同華蓋。
婚喪嫁娶同壽誕節日、人情往來嘅設宴，最丰盛嘅宴席係叫「十大海」。跟著仲有分「雞頭」、「粉絲」同「海參」幾種，係以第一碗上嘅餸名而定。最上等嘅係「八碗八碟兩道點」，菜餸係話要捧盤一碗一碗咁端過去，而且頭几碗餸嘅次序唔變得，尤其係第三碗，一定要上圓子。
四大古都，即係西安、洛陽、南京同北京。呢個係最早將古都夾埋一齊嘅講法。到咗1920年代，學術界又加埋開封做五大古都，即係西安、洛陽、南京、北京、開封。又到咗1930年代，又有人將杭州加埋入古都之列，叫六大古都，即係西安、洛陽、南京、北京、開封、杭州。
1988年，地理學家譚其驤提議安陽都係大古都，有人同意之下，又有七大古都之說，即係西安、洛陽、南京、北京、開封、杭州、安陽。2004年11月5號，中國古都學會會長朱士光宣佈，鄭州都係大古都，所以有八大古都，即係西安、洛陽、南京、北京、開封、杭州、安陽同鄭州。
定都南京嘅東晉同埋南朝宋、齊、梁、陳四個朝代、定都杭州嘅南宋等朝代，係處於分裂時期嘅中國漢族政權，而定都洛陽嘅北魏、定都北京嘅金則係處於分裂時期嘅中國少數民族政權。不過，東晉、南朝、南宋係漢人一般認為喺中國處於分裂時期嘅華夏正統政權。
西安，古稱長安，又曾經叫西都、西京、大興城、京兆城、奉元城等，係中國歷史上影響力最大嘅城市之一。先後有西周、秦、西漢、新、東漢、西晉、前趙、前秦、後秦、西魏、北周、隋、唐等13個王朝喺呢度建都達1000幾年咁耐。
洛陽，古時又叫「洛邑」「雒邑」，先後有夏、商、西周、東周、東漢、曹魏、西晉、北魏、隋、唐、後梁、後唐、後晉13個王朝喺呢度建都，歷時1300幾年。洛陽喺明清時期由河南府治，民國時期設有專員公署，並一度係民國行都。
開封，簡稱汴，古稱「汴州」「東京」「大梁」。係中國多個重要王朝嘅首都。夏朝時曾經喺度建都，叫做老丘。戰國時期，魏國喺度建都，叫「大梁」，冶鐵業發達，非常繁榮。後來歷經黃河水患同戰亂，幾乎淪為廢墟，極度衰敗。
五代十國時期國家四分五裂，開封地理條件非常適宜農業經濟發展，作為一統天下嘅基礎，先後成為後梁、後晉、後漢及後周嘅國都。後周大將趙匡胤發動陳橋兵變代後周稱帝，建立宋朝，仍以開封為首都，叫做「東京」，終於統一中國漢族嘅本部。
北宋時期，開封城市結構突破咗唐代長安「坊市」城市格局嘅束縛，再次走向繁榮，發展成為當時世界上人口最多最繁華嘅城市之一。靖康之難後，北宋滅亡，開封俾金國佔領，繼續俾金朝定為都城。蒙古滅金之後，成為河南省州府。
鄭州，簡稱鄭。傳說係黃帝嘅故都。喺4000幾年前嘅夏朝，大禹個仔啓建都於陽城即係鄭州。鄭州有3000幾年前嘅商代遺址，部分歷史學家認為佢係商朝嘅亳都。公元前11世紀嘅西周，周王封佢細佬管叔喺度，叫管國。
喺中央集權國家嘅複都制，皇帝常住嘅都城叫「上京」、「上都」、「京城」、「皇都」、「京師」，其他嘅都城叫「陪都」、「留都」。不過，同陪都對應嘅語句喺西洋係無嘅，呢樣係東亞先有嘅嘢，稱呼做陪都制。陪都亦係國都，皇帝搬去陪都唔係遷都，而係陪都升咗格。
中國嘅複都制開始於城邦時代嘅周朝。周朝興起於關中呢塊渭水流域嘅盆地，佢嘅東方係殷商呢個華北平原諸國嘅盟主，周滅商後，喺關中到呢個平原嘅出口度，有個洛水流域嘅要衝，就喺嗰度建設咗洛陽，作爲支配東方諸國嘅據點，之後又有作爲長安前身嘅關中嘅鎬京，佢同洛陽成爲周朝兩個據點，以此君臨天下，作爲諸侯呢班臣從城邦嘅盟主。
秦朝興起自關中，征服咗中原諸侯呢個國際社會，開拓出統一王朝，但佢喺短期間內崩潰，繼襲佢嘅係西漢呢個長期安定嘅統一王朝，佢以長安爲首都，又以洛陽爲複都來施行佢嘅統治。不過，西漢崩潰後，透過豪族嘅聯合政權再生出來嘅東漢轉移咗佢嘅重心，出咗關中搬到洛陽繼續實行佢嘅統治。
到咗失去漢朝統一後嘅南北朝時代，北周亦實行複都制，其中關中嘅長安作爲首都，係因爲佢係政權中樞嘅軍事力量嘅集結所在，位於東方華北平原出口位置嘅洛陽做咗陪都，噉係因爲佢係穀倉地帶物資嘅集積地。隋朝繼續咗呢項制度，唐朝喺開元十一年，喺長安、洛陽兩都之外加多太原做北都爲三京，太原北面係鄂爾多斯地方同黃土高原北部嘅遊牧地帶，嗰度有騎馬嘅軍事力量威脅唐朝，太原喺汾水流域扼守住軍事重地。
之後，作爲蒙古帝國皇帝直轄政權嘅元朝成立，按照遊牧國家嘅傳統，皇帝共佢直轄嘅遊牧軍團設立作爲夏營地嘅夏都上都，又設立作爲冬營地嘅冬都大都，佢哋就喺兩都之間呢個廣大嘅首都圈內季節巡迴。明朝喺華北取代咗元朝，當初喺建國地南京統治全國，但舊時嘅大都係同北元對峙嘅前線基地，於是設置佢做北京，將重心移來呢度，於是有南北兩京複都制。
喺中國，洛陽、南京、西安、北京並列做中國四大古都，其中洛陽同西安係東西二都，南京同北京係南北兩京，佢哋嘅並列同兩京制喺中國嘅歷史有關，呢個涉及到中國政治格局嘅變遷。以殘唐五代爲界，喺之前嘅格局係東西競爭，之後轉爲南北競爭。
經歷殘唐五代十國嘅大亂，隨住漢人南渡，政治格局轉變爲南北競爭。一方面中國經濟重心轉到南方，結果發展上南北唔平衡，而另一方面南部漢人政權最大嘅威脅在於北部嘅遊牧民族，所以北京成爲爭奪焦點，漢人無咗北京會偏安南方，而遊牧民族攞到北京就可以揮鞭南下。
黄土高原上嘅土層富含磷、鉀、硼、錳等元素，但係水土流失嚴重，土層嘅肥力不足，偏鹼性，因此植物好難生長。再加上長期嘅戰亂同埋砍伐、土地嘅唔合理使用，高原上植被覆蓋率好低，東南邊嘅情況好一啲，西北面嘅地區多數都係草原同埋荒漠。
姬昌死後，姬發繼位做周王，佢幫手打天下，將西向東，响牧野之戰打敗商紂王，推翻商朝，成爲共主。姬發死，仔姬誦立。因爲姬誦年紀細，周公就代爲攝政。嗰陣就有三監之亂，姬旦同兄弟姬奭聯手剷除東方殷商勢力，奠定姬周地位。
劉邦喺公元前256年或者前247年出世。劉邦細個好仰慕信陵君，但自己未嚟得切成年，信陵君就死咗。之後信陵君舊門客張耳做緊外黃令，喺度招收門客，劉邦就咁去咗大梁投靠張耳門下做門客，重同佢做埋朋友。冇耐魏國亡國，張耳唔想幫秦國做嘢而改名換姓著草，劉邦亦都返鄉下。
劉邦後生嗰陣有個外婦曹氏，生咗大仔劉肥，但因為未正式娶做老婆，所以劉肥唔係劉邦嘅嫡子。之後單父縣門閥呂公因為避仇而移居沛縣，沛縣士紳豪傑，都去咗祝賀佢。主吏蕭何負責排門客嘅座次，要求賀禮唔夠一千銅錢嘅客人，都要坐係堂下。
」跟住就消失咗。由於秦始皇嘅先祖秦襄公話自己係白帝後裔，個個都覺得劉邦被賦予取代秦朝嘅天命，史稱「斬蛇起義」。秦始皇成日講「東南有天子氣」，由於嘗試以東遊，實行厭勝之術。劉邦就認為始皇東遊係要針對佢，於是就喺芒碭山山澤落草為寇。
秦二世元年七月，陳勝同吳廣因為落雨延期，驚受到秦律嘅處罰，所以帶咗大概九百個役夫喺蘄縣大澤鄉起事，史稱「大澤之變」。嗰時好多郡縣嘅仕紳為咗響應陳勝而殺死郡守、縣令，而沛縣嘅縣令都好驚，希望可以響應陳勝，於是喺主吏蕭何、獄掾曹參等人勸縣令叫劉邦返嚟。
縣令應承咗，跟住派樊噲去叫劉邦返嚟。劉邦去到沛嗰時縣令又反口，於是劉邦帶咗百幾個人喺沛縣城外射箭夾信，說服城入面嘅人殺咗縣令。而劉邦亦喺多次推讓之後，畀眾人推舉成為沛縣縣令，自稱沛公，徵發咗縣入面大概三千子弟，攻佔埋沛縣等地。
劉邦起事之後，攻咗胡陵、方與，亦守住咗豐。秦嘅泗水郡監圍攻豐，都畀劉邦軍所破。之後劉邦命令雍齒守豐，自己就率軍攻擊薛，泗水郡郡守打輸就走佬去戚，冇幾耐仲畀劉邦左司馬曹無傷殺死埋。劉邦就帶兵返亢父。行到去方與，魏國丞相周市就過嚟攻打方與，嗰陣時佔據緊豐邑嘅雍齒就選擇獻出豐邑，投靠魏國嘅周市。
嗰陣時嘅東陽寧君、秦嘉喺留邑立景駒做王，劉邦就希望過去投奔佢哋，再去借兵打多鑊豐邑，半路遇到張良。章邯嘅偏將司馬枿就向緊北邊進兵，攻佔咗楚地，而且喺相地屠城，打緊碭郡。東陽寧君同埋沛公就帶兵，向西面迎擊，喺蕭邑嘅西邊同司馬枿打起上嚟，結果戰事不利，劉邦要退返去留縣休整，再獨自出兵打贏咗司馬枿，令到秦軍要退到碭縣嘅東邊。
當項梁知道咗楚王陳勝死咗而秦嘉立咗景駒做楚王嘅消息之後，項梁為爭取楚國父老嘅民心，就將喺外地嘅將軍叫返嚟薛城，一齊立楚懷王個孫熊心做楚王，亦都叫佢做「楚懷王」，而史家會叫佢做楚後懷王，項梁就自命做武信君。
到咗六月，章邯攻佔咗臨濟，亦殺死魏王魏咎同埋齊王田儋。七月，劉邦就攻打亢父。章邯喺東阿包圍緊田榮。劉邦就跟住項梁帶兵過去幫田榮拖，成功打贏章邯。劉邦同埋項羽就乘勝追擊秦軍，追到去城陽，喺嗰度屠城，之後駐紮喺濮陽東邊，再同章邯軍打多鑊，成功打贏秦軍。
章邯軍再次聚埋一齊，守喺濮陽、環水。劉項聯軍就離開咗，走去攻打定陶。八月，打定陶一直都打唔贏，唯有向西邊嘅雍丘出發，喺嗰度打贏多次秦軍，而五大夫曹參就跟住劉邦進軍三川郡，殺埋郡守、秦丞相李斯個仔李由。
秦二世二年閏九月，楚後懷王遷都彭城，佢將項羽、呂臣等將領嘅兵卒收畀自己率領，賜沛公劉邦做碭郡首長，封做武安侯，帶領碭郡嘅軍隊。又封項羽做長安侯，之後喺魯建國，被稱為「魯公」。呂臣做咗司徒，而佢阿爸呂清就做令尹。
嗰時秦軍圍住趙國，趙國形勢危急，就係咁向楚王請求救兵。楚王就派宋義做上將軍、項羽做次將、范增做末將，北上幫趙國拖。而沛公就帶兵向西邊打秦軍。懷王同成班將軍之前傾掂數，講過邊個入到關中先，邊個就可以喺關中稱王，但嗰陣時秦軍太勁，成班將軍都覺得向西入關打秦冇着數，冇人肯去，只有項羽因為阿叔項梁嘅死，而非常想入關攻秦。
下個月，劉邦帶兵西征，得到咗項梁同陳勝嘅散卒，佢由碭郡到達成陽，同槓里嘅秦軍僵持，最終打贏咗王離帶領嘅秦軍，跟住又喺成武南邊打贏咗王離同埋東郡尉，揭開咗楚軍反攻嘅序幕，亦為宋義軍嘅前進、掃除前方障礙做咗貢獻。
十二月，返到去栗，遇到楚軍嘅將領剛武侯，劉邦搶走咗剛武侯嘅軍隊，收編多咗四千幾個人，再同魏國將軍皇欣、申徒武蒲嘅軍隊一齊攻打昌邑，但未打贏，唯有兜路去到高陽。同一時間，王離輸咗畀劉邦，後嚟得知章邯下令要去圍住鉅鹿，項羽就同諸侯聯軍喺鉅鹿打贏秦軍，俘獲咗王離，招降埋章邯。
秦二世三年二月，劉邦喺昌邑遇到彭越，就同彭越聯軍攻打昌邑，但打唔贏。喺高陽，酈食其、酈商兩兄弟過嚟投奔，酈食其就勸劉邦襲擊陳留，搶走秦兵嘅糧食，所以酈食其就被封咗做廣野君，然後劉邦同酈商一齊去打開封，但打唔贏，唯有一路向西走。
三月，劉邦到咗陳留西邊大概30公里嘅開封，同秦大將趙賁打咗獲，贏趙賁開嗮巷，又喺白馬、曲遇到秦國將軍楊熊，又打咗獲，都係贏到開巷，楊熊就著草走到滎陽，而秦二世就派使者斬咗楊熊示眾。四月，劉邦攻陷潁陽，又透過張良嘅幫助，佔領咗韓國嘅轘轅關。
六月，同南陽郡守呂齮打咗次，攻入咗南陽郡，呂齮著草到宛城，劉邦本身打算唔追佢，但張良話如果咁做會令自己腹背受敵，所以一定要先打入宛城，劉邦於是就打入宛城，呂齮本來要自刎，但佢嘅舍人陳恢建議佢投降，呂齮應承咗，劉邦就封咗呂齮做「殷侯」，封陳恢食邑一千戶，然後劉邦就繼續西進，佢經過親嘅城都願意歸順佢。
去到丹水嘅時候，秦國嘅高武侯戚鰓、襄陽侯王陵都喺西陵投咗降，劉邦於是掉轉頭去打胡陽，遇到番君吳芮嘅副將梅鋗，就同埋梅鋗一齊攻入咗析縣同埋酈縣。之後，劉邦派遣甯昌去秦國出使，但甯昌都仲未返嚟。同一時間，鉅鹿之戰結束，秦國將領章邯向項羽投降。
趙高刺殺秦二世之後，就派人同劉邦講，佢願意割地畀劉邦，但劉邦覺得可能有伏，而且趙高份人咁奸，所以劉邦唔單止唔應承趙高，仲處死咗秦國嘅使者，同時又加快攻擊嘅腳步，運用張良嘅計謀，派咗酈生同陸賈去遊說、行賄武關嘅秦將，同時又去偷襲武關。
八月，劉邦成功攻入咗丹水河谷嘅險要武關，咁意味住秦國嘅東南門戶已經被打開。之後，秦王子嬰即位，去派人刺殺趙高，而且動用嗮關中所有嘅軍隊，同派大軍守住秦國。而喺蟯關、藍田之戰入面劉邦打贏埋秦國最後一支軍隊，成功進入秦國。
十一月中，項羽帶住諸侯聯軍行到去函谷關，而佢得知劉邦已經派人守住咗關中關口就好嬲，下令黥布等人去攻破函谷關。十二月，項羽去到戲，準備攻打劉邦。而劉邦軍嘅左司馬曹無傷派人同項羽告密，項羽就更加嬲。而項伯因為同張良係好朋友，所以就去咗劉邦軍度希望勸告張良走佬，唔好畀亂軍殺咗，而張良就因為項伯求項羽唔好出兵。
元始三年，王莽將自己得15歲嘅女嫁畀12歲嘅漢平帝。隔一年漢平帝就立咗王莽個女做皇后。到5年，王莽用毒酒毒死咗得14歲嘅女婿漢平帝，然後立咗只得兩歲嘅孺子嬰做皇太子。就喺呢個時候不斷有人用各種名義叫王莽上台登基。
袁紹誅殺宦官嘅時候，劉協同漢少帝一齊俾宦官張讓、段珪標參，咁啱遇到董卓。董卓試過問少帝，少帝就九唔搭八，再問劉協，劉協就將成件事由頭到尾交代一次。董卓覺得劉協都幾賢能，又係由董太后湊大，自己同董太后又同族，再加埋佢要顯示自己嘅權力，所以就想廢少帝，再立劉協做皇帝。
189年，董卓為咗立威，廢咗少帝，喺九月甲戌日擁立當時只得九歲嘅劉協做皇帝，咁佢就可以挾天子以令諸侯。之後，關東諸侯起兵討伐董卓，董卓火燒都城洛陽，帶埋劉協遷都去長安。董卓死咗之後，佢嘅餘黨李傕、郭汜執政，後來李、郭兩人內訌互片，獻帝就同楊奉一齊着草。
董卓早期曾經做過將軍，平定過叛亂。因為佢私自廢漢少帝劉辯，改立漢獻帝劉協，所以人心恐慌，呢事畀中國群雄割據，百官將軍佢哋自立結盟，愛討伐董卓，董卓聽話就毒死劉辯，之後挾持住漢獻帝，喺長安城係咁放火殺人，同時討伐佢嘅聯盟力不從心，加上佢哋鬼打鬼，唔耐就分派散嗮。
中平六年，呂布因為驍勇善戰而喺并州任職。刺史丁原兼任騎都尉後駐守河內郡，任命呂布做自己嘅主簿。西涼軍閥董卓入京後，誘使呂布殺咗丁原，事後，董卓任命呂布做騎都尉，非常信任同埋喜愛佢，董卓甚至將佢當成自己仔女對待，呂布善長騎射，力氣過人，被人叫做「飛將」。
董卓性格多疑，唔開心嗰時曾經向呂布丟手戟，另一方面呂布又同董卓的婢女有親密嘅關係，呂布驚件事被董卓知道，所以心入面十分之不安。嗰陣時，司徒王允、士孫瑞同埋楊瓚幾個人諗住暗殺董卓，於是佢哋去拉攏呂布，呂布答應佢哋之後成功將董卓刺殺，因此而做咗奮威將軍，假節，儀比三司，進封溫侯，同王允一齊控制朝政。
董卓死後，佢嘅部下李傕同埋郭汜攻入長安，呂布打輸之後走佬。呂布之後曾經投靠過袁術同埋袁紹等諸侯，但係由於佢驕傲自大嘅性格而搞到無人肯收佢。後尾呂布趁曹操打徐州嗰時入主兗州，但係好快就被曹操趕翻出兗州。
中平元年，東漢爆發咗黃巾之亂，嗰時擔任騎都尉嘅曹操奉朝廷嘅命令，到潁川鎮壓。平定亂事後嘅佢升做濟南相，係任內打擊當地嘅貪官同埋邪教。後尾漢靈帝駕崩，宮廷係經過一連串嘅混亂後，由西涼嚟嘅軍閥董卓專權，曹操由於睇唔慣董卓擅自廢帝嘅暴行而走咗去陳留，然後用晒啲家產係當地招兵買馬，聯合其他諸侯組成討伐董卓聯盟，但係聯盟最終因為諸侯內訌而解散，曹操亦都因為係榮陽之戰中損失慘重而去淮南募兵
初平三年，曹操平定兗州嘅盜賊，自立做兗州刺史，並且趕走咗朝廷委派嘅兗州刺史金尚。到咗195年，曹操已經喺兗州鞏固成一個勢力。董卓被王允同呂布謀殺後，佢嘅手下李傕同埋郭氾推翻咗王允嘅統治，並且趁機控制政府，之後兩人為咗爭權奪利而互相攻打，漢獻帝趁亂逃離長安，進入安邑。
曹操聽從軍師荀彧嘅建議，迎接獻帝，獻帝俾咗曹操錄尚書事嘅權力。之後，曹操又聽從董昭嘅建議，將都城由洛陽搬去許昌。曹操之後係建安三年消滅割據徐州嘅呂布。第二年，割據淮南嘅袁術病死，領土被曹操兼併。曹操係消滅中原嘅其他軍閥後統一咗中原，並且開始同北方嘅軍閥袁紹爭奪天下。
建安五年，曹操喺官渡同河北嘅袁紹展開官渡之戰，最後曹操贏咗，第二年再度打敗入侵嘅袁紹，激到袁紹一病不起，喺建安七年病死。曹操喺之後嘅7年內平定咗成個河北，嗰陣嘅曹操已成為最強嘅諸侯。建安十三年，曹操自立做丞相，並且喺同年嘅七月南征荊州，同年八月，荊州牧劉表病死，佢個細仔劉琮投降，曹操因此攞到成個長江以北嘅荊州地區。
雖然曹操睇嚟就嚟統一天下，但佢喺赤壁之戰輸咗畀孫權同埋劉備，令到佢統一天下嘅機會就咁冇咗。建安十六年七月，曹操開始遠征西涼，平定嗰頭嘅馬超同韓遂等軍閥，馬超逃往漢中，而韓遂就俾部下殺害，曹操係第二年班師回朝。
當時西晉已經冇晒兵力，316年胡族人劉曜起兵攻打長安，並切斷長安嘅糧運，晉愍帝因此被迫投降。之後晉愍帝被封懷安侯，俾劉曜捉咗去平陽軟禁，要幫人陪伴狩獵同埋洗杯碟做雜工。318年，懷安侯司馬鄴俾劉曜殺死。
883年三月，朝廷封朱全忠做宣武節度使。884年五月，河東節度使李克用喺追擊完黃巢之後返去汴州補給嗰陣，朱全忠請李克用入城招呼佢，李克用飲醉咗之後講咗啲嘢得罪咗朱全忠，於是朱全忠喺宴會完咗之後就派兵偷襲李克用班人，李克用雖然走甩咗，但係同佢一齊嚟嘅人就死咗成三百幾人，之後李克用同朱全忠就勢成水火。
905年，朱溫喺親信李振鼓動下，喺滑州白馬驛一日做瓜咗僕射裴樞、新除靜海軍節度使獨孤損、右僕射崔遠、吏部尚書陸扆、工部尚書王溥、守太保致仕趙崇、兵部侍郎王贊等「衣冠清流」三十幾人，投屍於河，史稱「白馬驛之禍」。
朱友珪殺咗朱溫之後自己做皇帝，但係有好多人唔妥佢。朱友貞夾埋其他人密謀政變，913年二月，袁象先等人帶兵攻入皇宮，朱友珪走投無路之下叫人殺咗自己。之後朱友貞喺大梁登基做後梁皇帝，用番「乾化」年號。915年改用「貞明」年號。
古代百濟時代光州地區屬於武珍郡，收尾武珍郡升格咗為武珍州。892年甄萱喺武州地區建立咗後百濟，936年後百濟滅亡之後，王建建立咗高麗國，佢將武州改咗個名稱為光州。喺日治時期，光州面又升為光州邑，再升為光州府。
濮陽喺中國河南，家下係地級市，叫濮陽市，位置喺河南省東北部。市境西邊接壤安陽市，西南毗鄰係新鄉市，東南隔住黃河同埋山東省菏澤、濟寧、泰安三市相望，東北同山東省聊城市連埋，北面係河北省邯鄲市。地處冀魯豫三省結合嘅位置，黃河北岸沖積平原，所以佢地勢平坦，而金堤河、馬頰河、衛河等都會流經濮陽境內。
女真，又叫女貞、女直。3000幾年前嘅「肅慎」可能就係佢哋嘅先民。漢晉嗰陣嗌「挹婁」，南北朝嗰陣叫做「勿吉」，隋唐嗰時叫「黑水靺鞨」，到遼金先至叫「女真」、「女直」，清朝以後，「女真」叫做「滿洲」，後來直接就叫做滿族，直到而家。
紫微垣有星官卅九個，北極、四輔、天乙、太乙、紫微左垣、紫微右垣、陰德、尚書、女史、柱史、御女、天柱、大理、勾陳、六甲、天皇大帝、五帝內座、華蓋、杠、傳舍、內階、天廚、八穀、天棓、內廚、文昌、三師、三公、天床、太尊、天牢、太陽守、勢、相、玄戈、天理、北斗、輔同埋天槍。
星圖望天，東西同地圖相反。紫微垣坐鎮天球北極，圍住北極而轉。一年四季夜空，都睇得到。通常畫到，左垣右垣開口，左垣少丞，右垣上丞，定為上，定為北。由北數起一圈，北玄武，西白虎，南朱雀，東青龍，一圈包圍紫微垣。
「漢陽」呢個名根據中國地名嘅陰陽睇，應該係「漢水之北」，不過明朝成化年間漢水下游改道，結果漢陽呢個地方變成咗漢水之南，照計係要改口叫「漢陰」嘅，不過因為漢陽呢個名好早就有，啲人嗌開口改唔到，所以就一路叫漢陽。
呢個地方古代叫做「梅園」，最早喺漢朝漢高祖五年建立，嗰陣叫「孱陵」。後嚟因為東漢末年，左將軍劉備領荊州牧，駐軍喺油江口，當時嘅人叫佢做「左公」，「公安」呢個名就係源自「左公安營紮寨之地」。除此之外公安都有「三袁故里」、「百湖之縣」、「七省孔道」等等嘅別稱。
恩施州上古夏朝時名為施國，春秋時屬巴國，戰國時屬楚國巫郡。由唐代至宋代，鄂西行羈溧州縣制，由元代至雍正十三年，鄂西實行多士制度。雍正十三年，鄂西實行「改土歸流」，改多士制度為流官制，設立施南府，轄六縣。
民國成立後，廢除施南府，各縣直屬於省。民國4年，屬荊州道。民國15年，改為施鶴道，轄七縣。民國17年，改為鄂西行政區。民國21年，改為第七行政督察區，下轄八縣。抗日戰爭爆發之後，1938年湖北省政府遷入恩施。
市長，一市之長，管市嘅人。市原本只係買賣嘅地方，街市、市場之義。直到中華民國，先至擴大叫城做市，而中華人民共和國，再擴大到相當縣甚至郡。其他各國，亦因地有所分別。所以市長一稱，要睇何謂市，會因時因地而變。
火藥燃燒產生大量氣體。呢啲氣體產生相當大嘅壓力並且推動彈頭嘅底部。由於槍管方向嘅阻力最細，所以壓力會將彈頭推出槍管。彈頭離開槍管之後，槍膛壓力下降到同大氣壓差唔多嘅水平。已因受熱而擴張咗嘅彈殼，逐漸縮細至原來尺寸，以便將彈殼從槍膛退出。
基本上有槍就有彈。有關應用子彈嘅西方歷史記載可以追朔到十四、十五世紀。當年所謂嘅「子彈」係一粒鉛彈同埋份量夠發射一次嘅黑火藥包喺紙造嘅圓筒裏面。呢種「子彈」用喺「前膛裝彈式滑膛槍」。裝呢尐子彈入支槍嘅時候，射手需要先咬開紙筒嘅另一端，將裏面嘅火藥由槍管倒入槍膛入面，再將粒鉛彈塞入槍管，然後用一條竿將鉛彈推到入槍膛並且壓實尐火藥，跟住將支槍嘅撞鎚拉後，再將少少火藥倒喺撞鎚會打落去嘅碟仔度。
開槍嘅時候，射手拉個扳機釋放撞鎚，撞鎚上面有一粒打火石，打落碟仔上面嘅火藥，碟仔上面嘅火藥爆燃，燃燒嘅氣體由碟仔旁邊一個窿仔進入槍膛、點着裏面嘅火藥，裏面嘅火藥燃燒、產生大量氣體同壓力，將鉛彈推出槍管。
之後，瑞士人Jean Samuel Pauly同法國人François Prélat喺法國巴黎製造第一粒包含彈頭、起爆藥、火藥、同彈殼嘅子彈。子彈由槍膛後面裝入，並且由槍裏面一支撞針擊發 Pauly made an improved version, protected by a patent, on 29 September 1812.
霰彈係一種為咗一次過發射好多粒彈頭而造出嚟嘅子彈。霰彈嘅口徑通常講「基柱」，1「基柱」等於一個一磅重嘅鉛球嘅直徑。常見嘅霰彈口徑係12基柱，即係等於一個1/12磅鉛球嘅直徑。少數霰彈會用英寸表示佢嘅直徑，例如.
黃泥涌水塘公園，香港公園之一，遊樂場之一，喺黃泥涌大潭水塘道，英文叫Wong Nai Chung Reservoir Park。行政上歸南區。設施有緩跑徑、健身徑、划艇公園。前身係黃泥涌水塘，一八九九年用到一九八六年。
船灣淡水湖係香港一水塘，係全球第一個起喺海嘅水塘，一九六八年起好之時，佢條主壩係全球大壩前列。船灣淡水湖喺大埔東北，起喺船灣海，而南邊係赤門。成個水塘歸入船灣郊野公園，環境受到保護。個水塘係儲食水。香港來計，佢面積最大，有廿四公頃，而容量排第二，排喺萬宜水庫後面。
船灣淡水湖，原本係船灣海東部，喺赤門北面，係畀山同島圍住嘅內海。1960年代香港唔夠食水，而啱起興大水塘嘅谷，又所剩無幾。當時香港水務監督毛瑾，喺船灣海遊船河，就構思起堤，將島同地連埋，就可以圍成水塘。
由於船灣淡水湖，比海平面高好多，原本喺水塘範圍沿岸嘅六鄉村，即小滘、大滘、金竹排、橫嶺背連橫嶺頭、涌尾同涌背，就浸喺水。所以成千名村民，就搬到大埔墟嘅六鄉新村。而白沙頭嘅三門仔村村民，同埋水上人，想維持原有鄉村社群，揀喺近船灣鹽田仔三門仔新村重新安居立戶。
船灣海東部，三面環山，對出有兩島，叫白沙頭同東頭洲。首先，起堤圍塘，起條長堤由大美督連去白沙頭，是爲主壩。而白沙頭同東頭洲，起短堤一條，而東頭洲到伯公嘴，又起多條短堤。圍塘之後，將鹹水魚捉晒，再抽乾鹹水，就可以儲水。
船灣淡水湖主壩長二千一百米，另有副壩兩條，各長二百米，家下壩高廿八米。壩用哋全部用沙同大小石分層砌成。水塘面積達一千二百一十五公頃，儲水量則達到一億七千萬立方米。1970年，香港政府再耗資一億五千萬港元，同加高啲堤，1973年完成。
船灣淡水湖，有魚十二種，成廿萬條淡水魚。品種有金山鯽、藍刀、土鯪魚同鯉魚等等，當中四分三係鯿魚。另一方面，船灣淡水湖嘅水，引自珠江上游嘅東江，亦無意間將河殼菜蛤引入香港，大量繁殖，阻塞水道，危害引水系統。
海水化淡，顧名思義，海水化成淡水咁解，當今食水來源之一。簡單而言，抽走海水之中鹽份同雜質，直至可以畀人飲。當中涉及能源，有時會好貴。至早有蒸餾，煲滾海水，由得水以蒸汽飄去另一缸，再凍返化成淡水。新啲會用滲透壓，類似生物過程，以膜抽出水份。
多級閃化法運用蒸餾嘅原理，將海水中嘅水份轉變成蒸汽，同海水中嘅鹽份分離。然後再將蒸汽冷凝之後就可以製成淡水，並用呢個方法重複幾次來增加效率。多級閃嘅好處係產量較大，但係由於需要大量能源，所以主要係中東產油國採用嘅。
三藩市灣區，簡稱灣區係美國加利福尼亞州北部嘅一個大都會區，位置係薩克拉門托河下游出海口嘅三藩市灣周圍，其中包括多個大小城市，最主要嘅城市包括三藩市半島上嘅三藩市，東部嘅奧克蘭，以及南部嘅聖荷西等等。三藩市灣區係美國西岸僅次於洛杉磯嘅最大都會區，總人口700萬以上，嗰度都係美國人均所得最高嘅地區之一。
「走鬼」呢個詞起源於1930至1940年代，當時香港經濟未係咁好，冇製造業，亦未有街市同大型百貨商場，但有大批中國移民去香港謀生。當中有好多人嚟自廣東鄉下，冇文化亦冇一技之長，為咗搵食養家唯有跟已經做開小販嘅同鄉或者親友做小販。
君子係傳統中華文化入便嘅一個概念，早喺先秦典籍當中已經有出現。喺先秦典籍當中，呢隻字詞通常係指緊「君王之子」，着重強調嗰個人地位崇高。及後，「君子」一詞仲包埋道德上嘅含意，一個人品行要有返咁上下，先可以稱之為「君子」。
紐約徵兵暴動係發生喺1863年美國南北戰爭期間嘅紐約市嘅一場暴動。7月11號，唔滿意徵兵制嘅好多紐約工人，一齊攻擊北方政府嘅徵兵機構，因為佢哋唔滿意徵兵制度裏面，有錢人可以交300蚊美金之後就可以唔使當兵。
天星小輪加價騷亂係香港一騷亂，時爲一九六六年四月。嗰年香港政府批准天星小輪加價五仙，引來輿論反對，葉錫恩帶頭收集簽名請願信。後蘇守忠喺香港島天星碼頭絕食，十人加入。差人拉咗蘇守忠，其他絕食者喺九龍彌敦道抗議，引來二千之眾。
難民來得太急太多，不少身無長物，香港政府未能大幅改善生活，社會不安，引起一九五七年雙十暴動。社會不公，二十世紀五十到六十年，政府貪污變得嚴重，連香港總督都大爲頭痛。各政府官吏，尤其係差人，包庇幫會、毒販、惡霸，以致社會上罪惡橫有橫行。
蘇守忠時實齡廿七歲，講廣東話，傳聞做美術、翻譯或者失業。四月四號，佢喺港島天星碼頭閘口同隧道之間，有蓋地方度絕食，時爲朝早九點鐘左右。佢受馬文輝同葉錫恩所啟，會絕食到暈低或者撤銷加價。佢企喺自己帶來嘅三腳摺凳，着住黑背心外套，用白油寫上唐字英字抗議。
晏晝，盧景石，唐人葡人混血兒，同蘇守忠傾謁。挨晚，葉錫恩到場探望。佢話支持葉錫恩，覺得寫咗咁多信都無用，要抗議。同係挨晚，盧景石同蘇守忠，打算聽日齊齊演講。四月五號子夜過後，天星小輪收船無耐，蘇守忠亦返屋企睏覺。
晏晝三點鐘，蘇守忠移走去頭等閘口外，幾分鐘之內，有成六十到一百人聚集，塞住閘口。三點九，差人叫蘇守忠移離，如果唔移就拉人，而蘇守忠唔理。四點，差人帶走佢去中環差館。之後落案票控佢阻街，蘇守忠拒絕收票。
六七暴動，左派人士美其名叫做「反英抗暴之戰」、「五月風暴」，哩場暴動由香港工委、新華社香港分社聯同香港親共意識團體喺香港發動，暴亂喺1967年5月6號開始，其後發生連串騷亂及恐怖襲擊事件，持續咗七個月至1967年12月，後嚟以年份命名事件叫做「六七暴動」。
六七暴動喺香港史上最大鑊嘅社會動亂之一，死亡人數第二多。暴動嘅主要成因喺中國大陸嘅文化大革命外延，同埋1966年一二·三事件澳門親共團體成功從澳葡政府奪權，仲肅清埋中國國民黨喺澳門嘅勢力，中共於是乎想將澳門發生嘅一二·三事件複製到香港，並且利用文化大革命高漲嘅極左情緒發動港共份子顛覆港英政府，而喺1940年代中國內戰同埋中共喺中國大陸執政後，一直都有大量中國居民遷居香港，中共地下黨員亦因為咁滲入香港，加上港英政府無處理好香港社會上嘅矛盾，都成為咗六七暴動嘅導火線。